**ΕΤΗΣΙΑ ΓΕΝΙΚΗ ΣΥΝΕΛΕΥΣΗ ΟΕΒ**

**ΣΥΝΤΟΜΟΣ ΧΑΙΡΕΤΙΣΜΟΣ**

**ΑΠΟ ΤΟΝ ΝΕΟ ΠΡΟΕΔΡΟ κ. ΓΙΩΡΓΟ ΠΑΝΤΕΛΙΔΗ**

**7 ΜΑΪΟΥ 2025, HILTON NICOSIA**

Εξοχότατε κύριε Πρόεδρε της Κυπριακής Δημοκρατίας,

Φίλε Πρόεδρε του ΚΕΒΕ,

Your Excellencies,

Κυρίες και Κύριοι,

Με βαθιά συγκίνηση και ειλικρινή ευγνωμοσύνη προς τους συναδέλφους, Μέλη του Διοικητικού Συμβουλίου που πριν από λίγο ομόφωνα μου ανάθεσαν την εντολή, αναλαμβάνω την Προεδρία της μεγαλύτερης επιχειρηματικής Οργάνωσης του τόπου – της Ομοσπονδίας Εργοδοτών και Βιομηχάνων Κύπρου.

Τις πιο θερμές μου ευχαριστίες οφείλω στον Πρόεδρο Αντώνη Αντωνίου, ο οποίος με υποδειγματική ικανότητα, συλλογικότητα αλλά και αποφασιστικότητα, μαζί με την Εκτελεστική Επιτροπή και το Διοικητικό Συμβούλιο, ηγήθηκε με επιτυχία της Κυπριακής επιχειρηματικής κοινότητας επί τεσσεράμιση χρόνια.

Την συμβολική αυτή ώρα που παραλαμβάνω τη σκυτάλη για τα επόμενα δύο χρόνια, ενώπιον της Πολιτειακής, πολιτικής, στρατιωτικής και συνδικαλιστικής ηγεσίας του τόπου, ενώπιον των διαπιστευμένων στην Κύπρο διπλωματικών αποστολών και κυρίως ενώπιον των επιχειρηματιών μας, οφείλω να αναφέρω τα ακόλουθα:

Η Κύπρος μπορεί να πετύχει περισσότερα.

Η Κύπρος μπορεί να πετύχει αξιολογήσεις της πιστοληπτικής της ικανότητας στο 3Α. Για να το πράξουμε, πρέπει στοχευμένα να επενδύσουμε στα θεμελιώδη, για διαχρονική ανάπτυξη της οικονομίας, 3Α:

Άνθρωπος

Αξία

Ανταγωνιστικότητα

Δηλαδή: διαρκής αναβάθμιση του ανθρώπινου μας δυναμικού, αδιάλειπτη προσήλωση στην ποιότητα και την καινοτομία στα προϊόντα και τις υπηρεσίες μας και απόλυτη δέσμευση στους όρους ενίσχυσης της ανταγωνιστικότητας των επιχειρήσεων μας.

Στο πλάνο επίτευξης των προαναφερθέντων, οι στρατηγικές προτεραιότητες, θα πρέπει μεταξύ άλλων, να περιλαμβάνουν τα ακόλουθα:

Συμπόρευση και σύμπραξη ιδιωτικού και δημόσιου τομέα για ταχύτερη και αποτελεσματικότερη υλοποίηση έργων μείζονος σημασίας όπως η ψηφιακή μεταρρύθμιση του κράτους και των επιχειρήσεων.

Εφαρμογή Εθνικού Σχεδίου Στήριξης των Επιχειρήσεων: Με τολμηρές αποφάσεις να ενισχυθεί η βιομηχανική παραγωγή, να επιταχυνθεί ο εκσυγχρονισμός των υποδομών και να βελτιωθεί η συνδεσιμότητα της χώρας. Οι πρόνοιες των υφιστάμενων σχεδίων δεν συμβάλλουν σε ικανοποιητικό επίπεδο στον γρήγορο και αποτελεσματικό εκσυγχρονισμό των επιχειρήσεών μας.

Δημιουργία ενός νέου εργασιακού πλαισίου: Πρέπει να φτιάξουμε μια σύγχρονη αγορά εργασίας στην οποία ο εργοδότης θα έχει απρόσκοπτη πρόσβαση στις ειδικότητες που χρειάζεται και οι εργαζόμενοι θα απασχολούνται με ελκυστικούς όρους και δίκαιους κανόνες, με αξιοπρέπεια και υπερηφάνεια για την εργασία τους. Πρέπει επιτέλους να τολμήσουμε και να εκσυγχρονίσουμε θεσμούς που όχι μόνο δεν συνάδουν με τα σημερινά δεδομένα αλλά και που διαβρώνουν την ανταγωνιστικότητα της χώρας. Η μεταμόρφωση της χώρας και του επιχειρείν είναι χρέος των κοινωνικών εταίρων προς τις παρούσες και τις επόμενες γενεές.

Το επιχειρείν είναι η μοναδική ρεαλιστική ελπίδα για τους νέους μας και οφείλουμε να επαναπροσανατολίσουμε και να εξελίξουμε το ακαδημαϊκό και εκπαιδευτικό μας σύστημα έτσι ώστε να είναι συμβατό με τις πραγματικές ανάγκες της οικονομίας και να καλλιεργεί, μεταξύ άλλων, την ροπή στην επιχειρηματικότητα.

Η Χώρα χρειάζεται σταθερότητα, συνέπεια και ισχυρή αξιοπιστία. Όλα τα προβλήματα ελλειμμάτων, χρέους και επιβράδυνσης της οικονομίας ξεκινούν όταν τραυματίζεται η αξιοπιστία, ενώ αντίθετα η εμπέδωση της εμπιστοσύνης διεθνώς είναι το πολυτιμότερο περιουσιακό αγαθό της χώρας και η βασικότερη συνιστώσα για προσέλκυση ποιοτικών και ουσιαστικών επενδύσεων.

Η προγραμματισθείσα φορολογική μεταρρύθμιση κινείται στη σωστή κατεύθυνση – θα πρέπει όμως να ολοκληρωθεί και να εφαρμοστεί τάχιστα. Η πολιτική, οικονομική και φορολογική σταθερότητα είναι ίσως τα πιο βασικά συστατικά στοιχεία για επίτευξη σταθερής και αξιόπιστης οικονομικής ανάπτυξης.

Θεμελιώδης παράμετρος ανάπτυξης και προόδου σε κάθε χώρα είναι η ύπαρξη ενός αποτελεσματικού συστήματος υγείας. Μετά τα πρώτα βήματα του ΓΕΣΥ επιβάλλονται τομές για βελτίωση της αποτελεσματικότητας και ενίσχυση της ποιότητας των παρεχόμενων υπηρεσιών. Θα πρέπει να τολμήσουμε να κάνουμε στοχευμένες αλλαγές εκεί και όπου χρειάζονται. Υπάρχουν στην πραγματικότητα σύμφωνα με τον Ιπποκράτη, δύο πράγματα: η επιστήμη και η άποψη. Η πρώτη οδηγεί στη γνώση και άρα στην ανάπτυξη και η δεύτερη στην άγνοια και συνεπώς στη στασιμότητα. Ο επιχειρηματικός κόσμος θα επιδιώξει το διάλογο, στη βάση τεκμηρίων και επιστημονικών, αριθμητικών δεδομένων, με στόχο τη βελτίωση της ποιότητας και αποτελεσματικότητας του Συστήματος Υγείας.

Κυρίες και κύριοι,

Αναλαμβάνω την Προεδρία της ΟΕΒ στο πιο ρευστό και αβέβαιο διεθνές οικονομικό περιβάλλον ίσως των τελευταίων 100 ετών, στα αχαρτογράφητα ύδατα του μεγαλύτερου ίσως εμπορικού πολέμου όλων των εποχών και με ενδεχόμενη μια παγκόσμια οικονομική ύφεση.

Ωστόσο, είμαι αισιόδοξος ότι με συλλογικότητα, με αλληλεγγύη και με τις επιβαλλόμενες τομές, η Κυπριακή οικονομία μπορεί να πορευθεί με αυτοπεποίθηση, με σταθερά βήματα προόδου για το επιχειρείν και ποιοτικής ανόδου του βιοτικού επιπέδου για όλους τους πολίτες. Ταυτόχρονα, με ανθεκτική και ισχυρή οικονομία ενισχύουμε τις προϋποθέσεις για λειτουργική λύση του εθνικού μας προβλήματος και επανένωση της πατρίδας.

Ως Πρόεδρος της ΟΕΒ σε συνεργασία με την υπόλοιπη ηγεσία της Οργάνωσης μας και τις αρχές του Κράτους, θα υπηρετήσουμε την επικείμενη Κυπριακή Προεδρία του Συμβουλίου της Ευρωπαϊκής Ένωσης με κύρια προτεραιότητα την αναβάθμιση της ανταγωνιστικότητας των επιχειρήσεων και τη θεμελίωση της Κύπρου ως αξιόπιστου Ευρωπαϊκού εταίρου.

Σε αυτό το ταξίδι, στηρίζομαι στη συλλογική δύναμη του επιχειρείν: του πιο δημιουργικού κυττάρου του παραγωγικού ιστού της χώρας.

Σας ευχαριστώ όλους από καρδιάς.

------------------------

MA250436.OMI - (Χαιρετισμός νέου Προέδρου)